Vickers Viscount

Vickers Type 630/663/700 Viscount on brittiläinen nelimoottorinen potkuriturbiinein varustettu matkustajalentokone. Ensilentonsa vuonna 1948 lentänyt konetyyppi oli 1950- ja 1960-luvuilla melko suosittu muun muassa hyvän polttoainetaloutensa ansiosta. Kone kulutti senaikaisia suihkukonetyyppejä vähemmän polttonestettä. Erityisesti lyhyillä ja keskipitkillä matkoilla suosittua konetyyppiä valmistettiin 445 kappaletta vuosina 1950−1963. Tyyppi säilyi käytössä vielä 1970-luvulle ja osin jopa 1980-luvulle saakka.

Koneen MTOW eli enin lentoonlähtöpaino oli noin 30 tonnia ja suurin matkalentonopeus 520−580 km/h. Keskimääräinen matkustajamäärä oli noin 40−70 henkeä, käytetystä versiosta riippuen. Kantama eli lentomatka tyvenessä (ei tuulivaikutusta huomioiden) täysin tankein oli 2 740−3 380 kilometriä. Konetyyppi käytti englantilaisia Rolls-Royce Dart R.Da -potkuriturbiineja.

Konetyypille sattui useita vakavia lento-onnettomuuksia, ajankohtana jolloin siviilimatkustusilmailu kasvoi huimin harppauksin. Vickers Viscountin kehityskautena useat nykyisin arkipäiväiset lentoturvallisuuteen liittyvät tekniikat ja käytänteet olivat vakavasti puutteellisia.

Samassa lentopainoluokassa ja vastaavalla matkustajamäärällä olevia kilpailijoita ovat olleet ainakin Curtiss C-46 Commando ja Convair Metropolitanin tyypit 340 ja 440. Viscountista kehiteltiin jatkotyönä suurempi konetyyppi Vickers Vanguard.

Lähteet 
Eskelinen, Heikki; Kärnä, Juhani et al.: Tiedon Portaat – osa 3, s. 519. WSOY, Helsinki-Porvoo, 1968.
Hirvonen, Pauli: MMM – Nuorten Ilmailukirja, s. 137. Otava, Helsinki-Keuruu, 1961.

Viitteet

Aiheesta muualla 

Satukustannus 193: Valokeilassa – Ilmailu, s. 26
http://www.vickersviscount.net/ (Luettu 8.2.2014)
http://www.airliners.net/aircraft-data/stats.main?id=380 (Luettu 8.2.2014)
http://aviation-safety.net/database/types/Vickers-Viscount/specs (Luettu 8.2.2014)
http://www.airdisaster.com/cgi-bin/aircraft_detail.cgi?aircraft=Vickers+Viscount  (Luettu 8.2.2014: sivustolla mainitaan vain konetyypillä sattuneita onnettomuuksia, detaljoidusti)

Vickersin ilma-alukset
Brittiläiset matkustajalentokoneet